Johan Olofsson

Johan Olofsson (s. 9. toukokuuta 1994 Arvika, Ruotsi) on ruotsalainen jääkiekkoilija, joka pelaa SM-liigajoukkue Porin Ässissä. Hän on pelipaikaltaan oikea laitahyökkääjä. 
Ura.
Seuraura.
Olofsson on Arvikan kasvatti. Hän siirtyi 15-vuotiaana Färjestadin junioreihin kaudeksi 2009–2010. Kaudella 2012–2013 Olofsson toimi seuran J20-joukkueen varakapteenina. Hän oli tehoilla 17+14=31 Färjestadin toiseksi paras maalintekijä ja neljänneksi paras pistemies. Olofsson voitti kauden päätteeksi J20 SuperElitin pronssia. Hän teki samalla kaudella Elitserien-debyyttinsä 24. marraskuuta 2012 Frölundaa vastaan. Olofsson merkittiin Färjestadin 13. hyökkääjäksi. Hän sai ottelussa myös yhden kahden minuutin jäähyn poikittaisesta mailasta. Olofsson pelasi Elitserienissä kauden aikana yhdeksän runkosarja- ja yhden pudotuspeliottelun ilman tehopisteitä. Hän pelasi myös kolme European Trophyn ottelua ilman tehopisteitä.
Kaudella 2013–2014 Olofsson oli tehoilla 21+21=42 Färjestadin J20-joukkueen paras maalintekijä ja toiseksi paras pistemies Julius Perssonin jälkeen. Hän jakoi koko J20 SuperElitin maalipörssin kuudennen sijan joukkuetoverinsa August Gunnarssonin ja Frölundan Markus Søbergin kanssa sekä pistepörssin kymmenennen sijan Västeråsin Albin Ljunggrenin kanssa. Olofsson voitti kauden päätteeksi sarjan hopeaa. Hän pelasi SHL:ssä (ent. Elitserien) kauden aikana kahdeksan runkosarjaottelua tehden yhden syöttöpisteen ja yhden pudotuspeliottelun ilman tehopisteitä. Olofsson voitti kauden päätteeksi hopeaa. Hän pelasi myös yhden ET-ottelun. 
Varsinaisella SHL:n tulokaskaudellaan 2014–2015 Olofsson pelasi 51 runkosarjaottelua tehden kaksi syöttöpistettä ja kolme pudotuspeliottelua ilman tehopisteitä. Hän pelasi myös viisi Mestarien liigan ottelua tehden yhden maalin, joka oli Olofssonin ensimmäinen miesten pääsarjamaali ja se syntyi 23. syyskuuta 2014 norjalaista Vålerengaa vastaan. Lokakuussa Färjestad lainasi hänet sarjatasoa alemmas HockeyAllsvenskan-joukkue AIK:hon, jossa Olofsson pelasi kaksi ottelua. Helmikuussa 2015 hän teki Färjestadin kanssa 1+1-vuotisen jatkosopimuksen.
Olofsson teki SHL-uransa avausmaalin kauden 2015–2016 toisella kierroksella 19. syyskuuta 2015 Brynäsiä vastaan, jolloin hän ratkaisi Färjestadille 3–2-voiton. Olofsson pelasi liigassa runkosarjan aikana 40 ottelua tehopistein 3+4=7. Joulukuussa 2015 Färjestad lainasi hänet yhden ottelun ajaksi Allsvenskan-joukkue Leksandiin. Helmikuussa 2016 Olofsson lainattiin sinne uudelleen, kun Viktor Mårtensson joutui sivuun loukkaantumisen vuoksi. Hän pelasi Leksandissa seitsemän runkosarjaottelua tehopistein 2+8=10 sekä seitsemän pudotuspeliottelua, kunnes Färjestad kutsui hänet takaisin vahvuuteensa SHL:n pudotuspeleihin. Olofsson pelasi siellä kaksi ottelua, kunnes hän palasi Leksandin vahvuuteen Allsvenskanin finaaleihin, jotka päättyivät sarjanousuun SHL:ään. Olofsson pelasi Allsvenskanin pudotuspeleissä kaikkiaan yhdeksän ottelua tehopistein 5+2=7. Hän jakoi Leksandin sisäisen maalipörssin voiton Alexander Ytterellin kanssa.
Huhtikuussa 2016 Olofsson teki Leksandin kanssa kaksivuotisen SHL-sopimuksen. Hän teki kaudella 2016–2017 runkosarjassa 50 ottelussa tehot 9+7=16. Olofsson oli joukkueen toiseksi paras maalintekijä Johan Porsbergerin jälkeen.
Kaudeksi 2017–2018 Olofsson siirtyi kaksivuotisella sopimuksella Malmö Redhawksiin. Hän teki SHL:n yhden kauden piste-ennätyksensä tehtyään 51 runkosarjaottelussa tehot 13+11=24. Olofsson oli joukkueen paras maalintekijä. Kaudella 2018–2019 hän jakoi 11 osumallaan Redhawksin sisäisen maalipörssin kolmannen sijan Emil Sylvegårdin kanssa. Tammikuussa 2019 Olofsson teki seuran kanssa kaksivuotisen jatkosopimuksen, kuten taas huhtikuussa 2021. Huhtikuussa 2023 hän teki Redhawksin kanssa vuoden mittaisen jatkosopimuksen. Olofsson voitti kaudella 2023–2024 joukkueen sisäisen tehotilaston lukemalla +13. Maaliskuussa 2024 hän teki Redhawksin kanssa vuoden mittaisen jatkosopimuksen. Olofssonin kausi 2024–2025 päättyi pudotuspelien ensimmäiseen kierrokseen loukkaantumisen vuoksi.
Kaudeksi 2025–2026 Olofsson siirtyi vuoden mittaisella sopimuksella SM-liigajoukkue Porin Ässiin. Hänelle taustatietoa seurasta kertoi myös hänen kanssaan Malmö Redhawksissa samassa ketjussa pelannut Ässien kapteeni Jan-Mikael Järvinen. Ennen kautta pelatuissa harjoitusotteluissa Olofsson istutettiin Järvisen johtamaan ykkösketjuun.
Maajoukkueura.
Olofsson on pelannut seitsemän nuorten maaottelua.